**Обмен на данни между фискални устройства/ интегрирана автоматизирана система за управление на търговската дейност и Национална агенция за приходите съгласно измененията и допълненията на Наредба № Н-18 от 13 декември 2006г., публикувани в ДВ. бр.76 от 19 септември 2017г. и ДВ. бр.80 от 28 септември 2018г.**

**1. Свързаност със сървър на Национална агенция за приходите (НАП)**

* **Свързаност на фискални устройства (ФУ)/интегрирана автоматизирана система за управление на търговската дейност (ИАСУТД)**

Във връзка с раздел IIIб и раздел VII към Приложение 1 от Наредба № Н-18 от 13 декември 2006г., дистанционната връзка между ФУ/ИАСУТД и НАП се осъществява чрез използване на преносна мрежа на мобилен оператор по изградена VPN мрежа за целта на обслужваните от него ФУ/ИАСУТД. Всяко лице, което е длъжно да регистрира и отчита извършваните от него продажби на стоки или услуги във или от търговски обект чрез издаване на фискална касова бележка от ФУ или касова бележка от ИАСУТД, избира мобилния оператор, посредством който да му бъде предоставена услугата.

* **Свързаност на мобилни оператори**

Във връзка с раздел IIIб и раздел VII към Приложение 1 от Наредба № Н-18 от 13 декември 2006г., мобилен оператор осигурява постоянна свързаност на своята VPN мрежа със сървър на НАП посредством наземна оптична линия, като осигурява и резервна алтернативна свързаност, която се използва в случай на техническа неизправност на връзката по наземната линия.

За изпълнение на изискванията на Наредба № Н-18 от 13 декември 2006г. и в резултат на заявявано желание за включване, на мобилните оператори е издаден уникален номенклатурен код от НАП.

**2. Подаване на информация за data SIM карти към сървър на Национална агенция за приходите (НАП)**

* **от мобилни оператори**

Мобилният оператор е задължен да предава на НАП ежедневно информация за IMSI и MSISDN и статус на data SIM карти по електронен път през изградената свързаност към сървър на НАП, използвайки уникален номенклатурен код, издаден от НАП.

* **от производителите или вносителите на ФУ/ИАСУТД**

В случай, че мобилният оператор е издал data SIM карти на производител или вносител на ФУ/ИАСУТД и е подал информация за това в НАП, преди регистрация на ФУ/ИАСУТД, производителя или вносителя на ФУ/ИАСУТД следва да подаде информация в НАП за data SIM картите и лицето, което ще регистрира и отчита извършваните от него продажби на стоки или услуги във или от търговски обект чрез издаване на фискална касова бележка от ФУ или касова бележка от ИАСУТД, използвайки издаден уникален код от НАП. Уникалният код от НАП на производителя или вносителя на ФУ/ИАСУТД се издава въз основа на заявление в свободен текст, което съдържа данни за единния идентификационен код, наименованието и адреса на лицето. Заявлението се подава съгласно установения ред за кореспонденция с НАП.

Подаването на информация за data SIM картите, които ще се използват за подаване на данни от ФУ/ИАСУТД в реална експлоатация, се извършва от производителя или вносителя на следния **адрес, достъпен през изградената свързаност от съответния мобилен оператор към сървър на НАП**:

[http://10.199.1.11:7000/simreg3/simregport](http://10.199.1.11:7000/fdmon3/FDMonitorPort)

За всяко получено съобщение, НАП връща отговор, който съдържа статус на съобщението и грешка, при наличие на такава.

Обменяните данни се валидират срещу simreg.xsd схемата по т.5.

**3. Подаване на информация от ФУ/ИАСУТД в реална експлоатация към сървър на Национална агенция за приходите (НАП)**

Фискалните устройства/ИАСУТД са снабдени с data SIM карти, чрез които получават задачи чрез SMS-и и изграждат IP връзка посредством пакетно предаване на данни в мрежата на мобилен оператор за http комуникация с НАП. Допуска се ИАСУТД да върне отговор на задачата по изграден от лицето VPN канал.

Данните, които се обменят между НАП и ФУ/ИАСУТД, са в xml формат.

Приложният програмен интерфейс (API), който е изграден за приемане на информация към НАП, е RESTful (не се ползва WSDL или SOAP). Данните се подават чрез http POST на съответния xml, като е важно да се специфицира http header-a 'content-type' да е 'text/xml'.

Съобщенията трябва да са кодирани с encoding 'windows-1251'.

Съобщенията, предавани от ФУ/ИАСУТД към НАП, се валидират със схема **nrareq.xsd**.

За всяко получено съобщение, НАП връща отговор, който съдържа статус на съобщението и грешка, при наличие на такава. Съобщенията предавани от НАП към ФУ/ИАСУТД се валидират със схема **nrares.xsd**. Дължината на съобщението за отговор се определя от поле 'Content-Length' на header-a наличен в отговора (съгласно изискването на Наредбата за http комуникация с НАП и http стандарта).

Актуалните xsd схеми са описани в т.5.

Подаването на информация от ФУ/ИАСУТД в реална експлоатация, се извършва на следния **адрес, достъпен през изградената свързаност от съответния мобилен оператор към сървър на НАП**:

<http://10.199.1.11:7000/fdmon3/FDMonitorPort>

НАП изпраща SMS-и към ФУ/ИАСУТД през определен от мобилните оператори кратък номер, еднакъв за всички мобилни оператори.

**4. Тестване на обменa на данни**

Тестването на подаването на данни за SIM картите се извършва на следния **адрес, достъпен през изградената свързаност от съответния мобилен оператор към сървър на НАП**:

<http://10.199.1.11:8080/simreg3/simregport>

Тестването на подаването на данни за SIM карта се извършва чрез уникалният код за достъп, издаден от НАП въз основа на получено заявление от лице в свободен текст, което съдържа данни за единния идентификационен код, наименованието и адреса на лицето. Заявлението се подава съгласно установения ред за кореспонденция с НАП.

За целите на тестването е създаден достъп на тестов мобилен оператор, от чието име могат да се изпращат съобщения за новопридобити SIM карти.

Данните за достъпа на тестовия мобилен оператор са:

ЕИК (в елемент senderbulstat): 123123123

Username: U123123123

Password: TEST6382937402

След като са подадени съобщенията от името на мобилния оператор, ще могат да се подават съобщения за прехвърляне на SIM карта на името на ползвателя (в елемента senderbulstat се попълва ЕИК на лицето, което подава данни за прехвърляне на картата).

Тестването на подаването на информация от ФУ/ИАСУТД се извършва на следния **адрес, достъпен през изградената свързаност от съответния мобилен оператор към сървър на НАП:**

[http://10.199.1.11:8080/fdmon3/FDMonitorPort](http://10.199.1.11:7000/fdmon3/FDMonitorPort)

За тестване на обработката на подадени от НАП SMS задачи към ФУ/ИАСУТД е разработено web-приложение, чрез което може да се генерират SMS задачи към ФУ/ИАСУТД и да се преглеждат получените данни в НАП.

Приложението „ПП ФУДВ - приложение за тестване на ФУ/ИАСУТД“, чрез което може да се генерират SMS задачи към ФУ/ИАСУТД и да се преглеждат получените данни в НАП на тестова среда, е достъпно след аутентикация с квалифициран електронен подпис през Портала за електронни услуги на НАП, ВХОД В ПОРТАЛА за Е-Услуги, достъпни с квалифициран електронен подпис (КЕП).

Допълнителни условия за достъп за лицето, от чието име ще се ползва услугата, са:

* лицето да има пълен достъп до категорията услуги “*Данни за ФУ от производител/вносител на ФУ или сервизна фирма съгласно изискванията на Наредба Н-18 от 13 декември 2006 г.*“ И
* лицето да бъде включено в списъка (таблицата) с лица, имащи право на достъп до услугата и срока за нейното ползване да не бъде изтекъл. Включването в списъка може да се заяви от чрез изпращане на електронно писмо до имейл [fdmon@nra.bg](mailto:FDMON@nra.bg). След получаване на имейла, съответното лице, извършващо тест на ФУ/ИАСУТД  се добавя в списъка с едногодишен срок за ползване на услугата от датата на електронно писмо.

Повече информация за ползването на електронните услуги с КЕП на НАП, може да получите в Интернет страницата на НАП на адрес [www.nap.bg](http://www.nap.bg), категория [За бизнеса](https://nap.bg/page?id=311)/[Е-услуги](https://nap.bg/page?id=319)/Е-услуги с квалифициран електронен подпис (КЕП).

**5. Актуални XSD схеми**

Актуални XSD схеми за обмен на данни съгласно измененията и допълненията на Наредба № Н-18 от 13 декември 2006г., публикувани в ДВ, бр.80 от 28 септември 2018 г. и следващи, се намират на адрес: <http://www.nap.bg/page?id=674>.

**6. При възникване на въпроси и за връзка с НАП:**

Възникнали въпроси от технически характер по отношение на обмена на данни между НАП и ФУДВ, свързани с изискванията в Наредба № Н-18 от 13 декември 2006г. могат да бъдат изпращани на имейл адрес: [fdmon@nra.bg](mailto:fdmon@nra.bg).

За всички останали въпроси може да се обръщате към Информационния център на НАП на телефон 0700 18 700 или имейл [infocenter@nra.bg](mailto:infocenter@nra.bg).